Ɔyɩkɛhɛ bakɛ-bakɛ a,
bɛkpa Yesu tsu Kaiafa woyitɔ ya Roma ɔhandɛá ɔdɛ Yudea ɔmásʋ gyi woyitɔ.
Yudafɔ ahandɛ amʋ bʋmedekleá bɔ́pʋ ifin da ɩwɩ.
Mʋ́ sʋ bʋmebitiwie woyitɔ ɩnʋ.
Tsufɛ bʋdekleá bɛ́kɩ ánɩ́ amʋ́ ɩwɩ lɛtɩn,
mɛnɩ bɛ́talɩ gyi Israelfɔsʋ Katsʋn Nkɛ amʋ.
Mʋ́ alɩ sʋ Pilato lɛdalɩ ba kpankpa bɛfɩtɛ amʋ́ ɔbɛɛ,
“Amansʋ mlɩbʋ blɩ tsu oyin anfɩ ɩwɩ?”
Bɛbla mʋ bɛɛ,
“Nɩ ɔha anfɩ mɔkʋbwɛ lakpan a,
tɛkɩ anɩmɛkpa mʋ ba fʋ.”
Pilato lɛbla amʋ́ ɔbɛɛ,
“Mʋmʋ mlɩkpa mʋ ya,
amlɩyegyi mʋ asʋn mlɩ mbla ɔnɔ.”
Yudafɔ ahandɛ amʋ bɛlɛ mʋ́ ɔnɔ bɛɛ,
“Anɩmá ɔkpa mɔ ɔha.”
(Asʋn anfɩ lɛba mʋ́tɔ,
mɛnɩ asʋn amʋʋ Yesu lɛblɩ tsu mʋ lowuá obówu ɩwɩ amʋ ɩbɛ́ba mʋ́tɔ.)
Ɩnʋ Pilato leyinki wie woyitɔ.
Mʋʋ ɔlɛtɩ Yesu,
fɩtɛ mʋ ɔbɛɛ,
“Fʋgyi Yudafɔ owie amʋ nɩ?”
Yesu lɛlɛ mʋ́ ɔnɔ ɔbɛɛ,
“Fʋ onuto asʋn fɩtɛhɛ igyi,
ntɛ akʋ labla fʋ mɩ ɩwɩ asʋn?”
Pilato lɛlɛ mʋ́ ɔnɔ ɔbɛɛ,
“Yudayin ngyi?
Fʋ onuto aha pʋ́ Bulu igyi ahapʋ dɛhɛn lɛkpa fʋ ba mɩ.
Ntɔ fabwɛ?”
Yesu lɛbla mʋ ɔbɛɛ,
“Megyi ɔyɩ anfɩtɔ ndɛ iwie gyi.
Nɩ ɔyɩ anfɩtɔ a,
tɛkɩ mɩ abuopʋ bɔ́kɔ hɔ mɩ,
bʋmɛ́ɛha bʋmɔ́ɔpʋ mɩ wa Yudafɔ ahandɛ ɩbɩtɔ.
Tamɛ megyi ɔyɩ anfɩtɔ ndɛ iwie gyi!”
Pilato lɛfɩtɛ mʋ ɔbɛɛ,
“Mʋmʋ yɛɛ owie fʋgyi a?”
Yesu lɛlɛ mʋ́ ɔnɔ ɔbɛɛ,
“Ɔnɔkwalɩ fablɩ fɛɛ,
Owie ngyi.
Mɩ a,
bɔkwɩɩ mɩ nɛba ɔyɩ anfɩtɔá mba ambegyi ɔnɔkwalɩ amʋ ɩwɩ adansɩɛ.
Ɔhagyiɔha ánɩ́ ogyi Ɔnɔkwalɩ amʋ klɛ tɛyaa asʋ nu mɩ ɔmɛ.”
Pilato lɛfɩtɛ mʋ ɔbɛɛ,
“Ntɔ gyi ɔnɔkwalɩ amʋ?”
Pilato lɛblɩ asʋn anfɩ ta a,
ɔlɛtra dalɩ yɔ Yudafɔ amʋ wa woyi-ɔnɔ ɩnʋ.
Ɔlɛbla amʋ́ ɔbɛɛ,
“Mmɔkʋwun lalahɛ kʋkʋʋkʋá nɔ́pʋha oyin anfɩ ɩpɔn.
Tamɛ mlɩ amandɩɛ ɔnɔ a,
ntesi obu ɔdɩpʋ ɔkʋlɛ ha mlɩ Katsʋn Nkɛ kugyikʋtɔ.
Mlɩdekle mlɩaa,
nsi Yudafɔ Owie anfɩ ha mlɩ?”
Bɔkplʋn lɛ mʋ́ ɔnɔ bɛɛ,
“Ɛkɛkɛɛkɛ!
Megyi mʋ.
Si Baraba ha anɩ.”
(Ogyo otswapʋ Baraba ɛ gyi).